
Szilasi László Szentek hárfája című művének értelmezése

Dolgozatomban a kortárs magyar irodalom egyik jelentős alkotásával, Szilasi László Szentek hárfája című regényével foglalkozom. A mű megjelenése után szinte azonnal rangos elismerésben, Rotary Irodalmi-díjban részesült. Ezzel is jelezve az olvasóközönség felé, hogy kiemelkedő alkotásról van szó. Írásomban tehát a regény értelmezésére törekedtem kiemelve azokat a jeleneteket, helyszíneket, irodalomelméleti fogalmakat, amelyek együttesen alkotják ezt a nagyszerű regényt.
A dolgozat megírása előtt öt különböző pontot állapítottam meg vizsgálódásom tárgyául. Az első részben a regény cselekményével foglalkozom, részletesen bemutatva a három különböző rész eseményeit, és azok értelmezési lehetőségét. A második részben a regény cselekményének helyszínével foglalkozom. Hiszen a regényben megjelenő események, terek, szereplők szoros kapcsolatban állnak a mai Békéscsaba történetével. Ennél a résznél Haán Lajos Békéscsaba története című munkáját tekintem kiindulópontnak. A harmadik részben az események idejével foglalkozom. Mivel a történet a magyar történelem három központi eseményének idejében játszódik (Trianon, ’56-os forradalom és szabadságharc, ’89-es rendszerváltás) fontosnak tartom ezek részletes ismertetését. Kérdésként felmerülhet, hogy lehet-e egyezést találni a három korszak között illetve, hogy lehetséges-e egy adott séma megállapítása a három időszakra együttesen nézve? Főleg ezekre a kérdésekre keresem a választ, a válaszokat. Írásom negyedik részében a narrátor került központi szerepbe. A regény szerzője sok szereplővel, eltérő történelmi korszakokkal dolgozott, így a narrátor személye is állandóan változik. Érdekes megfigyelni ennek a jelentőségét a műben. Egyes feltételezések szerint Szilasi László azt a narrátori felfogást követte, amelyet Ottlik Géza is használt az Iskola a határon című művénél. Főleg eköré a feltételezés köré építettem fel ezt a szövegrészt. Az utolsó ötödik részben pedig megpróbáltam a művet besorolni a kortárs művek közé. Figyelembe véve a szerző ismertségét, eddigi munkáit, azt a hatást, amit a mű váltott ki.
Dolgozatom lezárásában pedig egy rövid összefoglaló olvasható, amelyben az eddig külön - külön vizsgált részeket egy pontban rögzítve mutatom be. Ezzel igyekszem értelmezésemet egyszerűsíteni, bemutatni a különböző fejezetek egységességét. 



